ΓΡΑΠΤΗ ΕΡΩΤΗΣΗ E-0858/03

υποβολή: David Bowe (PSE) προς την Επιτροπή

(20 Μαρτίου 2003)

Θέμα: Κεφαλές ανάγνωσης εκτυπωτών

Είναι ενήμερη η Επιτροπή ότι πολλές κεφαλές ανάγνωσης εκτυπωτών με έγχυση μελάνης, οι οποίοι βρίσκονται σήμερα στην αγορά της ΕΕ, είναι εξοπλισμένες με τις λεγόμενες smartchip τεχνολογίες, οι οποίες δίνουν ανακριβή ένδειξη όσον αφορά την ποσότητα της μελάνης στην κεφαλή ανάγνωσης, με αποτέλεσμα σημαντική σπατάλη μελάνης και απώλεια αξίας για τους καταναλωτές, όταν πετάνε εσφαλμένα μια κεφαλή ανάγνωσης μελάνης, η οποία περιέχει ακόμη σημαντική ποσότητα χρήσιμης και πολύτιμης μελάνης·

Δε νομίζει η Επιτροπή ότι θα πρέπει να αναλάβει δράση, ώστε να προστατέψει το περιβάλλον και τα δικαιώματα των καταναλωτών, διασφαλίζοντας πάνω από όλα την ενημέρωση του κοινού, ότι δηλαδή τα smartchips, τα οποία βρίσκονται στην κεφαλή ανάγνωσης μελάνης, δεν μετρούν σε καμία περίπτωση την ποσότητα της μελάνης μέσα στην κεφαλή ανάγνωσης, παρά μόνο αναφέρουν στον χρήστη μέσω του λογισμικού μια τιμή πουπολογίζεται βάσει του αλγορίθμου που δημιουργήθηκε από τον κατασκευαστή·

Θα ερευνήσει επίσης η Επιτροπή την πιθανότητα διάπραξης αδικήματος εκ μέρους του κατασκευαστή· Εάν όχι, για ποιο λόγο·

Απάντηση της κας Wallstrm εξ ονόματος της Επιτροπής

(7 Μαΐου 2003)

Το ζήτημα των τεχνολογιών των Έξυπνων πλακιδίων ολοκληρωμένων κυκλωμάτων (Smart-Chip) είχε καταλάβει εξέχουσα θέση στις τελικές συζητήσεις που οδήγησαν στην έγκριση της οδηγίας 2002/96/ΕΚ(1). Η Επιτροπή έχει κατά συνέπεια σαφή επίγνωση των ζητημάτων που σχετίζονται με τις περιβαλλοντικές επιπτώσεις της κατασκευής και χρήσης τους. Ωστόσο, από περιβαλλοντική σκοπιά, δεν έχει θεσπιστεί η ευρωπαϊκή νομοθεσία που διέπει τη χρήση ή το σχεδιασμό των προϊόντων αυτών. Η Επιτροπή βρίσκεται πάντως στη φάση της εγκαινίασης δύο πρωτοβουλιών που ενδέχεται να αποτελέσουν το κατάλληλο πλαίσιο για την αντιμετώπιση των προαναφερόμενων προβλημάτων.

Το πρώτο είναι η προσεχής πρόταση οδηγίας για τον οικολογικό σχεδιασμό προϊόντων που χρησιμοποιούν την ενέργεια, που προβλέπεται να αποτελέσει το πλαίσιο το οποίο θα παρέχει τη δυνατότητα αντιμετώπισης, με τη θέσπιση νομοθετικών διατάξεων, των προϊόντων που έχουν σημαντικές περιβαλλοντικές επιπτώσεις, στο πλαίσιο του προδιαγραφόμενου κύκλου ζωής τους.

Το δεύτερο πλαίσιο είναι η Ολοκληρωμένη Πολιτική Προϊόντων (ΟΠΠ) (IPP)(2), με την οποία επιδιώκεται η ενίσχυση των περιβαλλοντικών επιδόσεων όλων των προϊόντων, σε όλο το χρονικό διάστημα της ζωής τους. Κύριος άξονας της πολιτικής αυτής είναι η προώθηση της ενσωμάτωσης των αντιλήψεων για τον κύκλο ζωής σε όλους τους τομείς της πολιτικής και η προαγωγή της χρήσης λειτουργικών εργαλείων που θα οδηγήσουν στη μείωση των περιβαλλοντικών επιπτώσεων των προϊόντων, όπως η αξιολόγηση του κύκλου ζωής και το οικολογικό σήμα της Ένωσης. Θα εστιάσει επίσης την προσοχή της στα προϊόντα που έχουν τις σημαντικότερες περιβαλλοντικές επιπτώσεις.

Στο βαθμό που αυτό αφορά την προστασία του καταναλωτή από τις εικαζόμενες ανακριβείς πληροφορίες, οφείλει να τονιστεί ότι αποτελεί γενική αρχή του κοινοτικού δικαίου να παρέχονται με τη σήμανση σαφείς, ακριβείς και εύληπτες πληροφορίες σε γλώσσα εύκολα κατανοητή από τον καταναλωτή. Συνέπεια της έννοιας αυτής είναι να αποτελεί δικαίωμα του καταναλωτή να είναι ακριβείς οι πληροφορίες που αναγράφονται στο ίδιο το προϊόν. Σε περίπτωση που οι διαφημήσεις προκαλούν στο σημείο αυτό κάποια παραπλανητική εντύπωση, η οδηγία 84/450/ΕΟΚ(3) όπως τροποποιήθηκε από την οδηγία 97/55/ΕΚ(4) σχετικά με την παραπλανητική και συγκριτική διαφήμηση ενδέχεται να έχει παραβιαστεί. Στην πρόταση οδηγίας — πλαισίου για τις αθέμητες εμπορικές πρακτικές, ηποβολή της οποίας έχει προγραμματιστεί από την Επιτροπή στο άμεσο μέλλον, πριν από το καλοκαίρι του 2003, θα αντιμετωπίζονται και θα αποσαφηνίζονται τα θέματα αυτά.

(1) Οδηγία 2002/96/ΕΚ του Ευρωπαϊκού Κοινοβουλίου και του Συμβουλίου της 27ης Ιανουαρίου 2003, σχετικά με τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ) — κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής όσον αφορά το άρθρο 9, ΕΕ L 37 της 13.2.2003.

(2) Που αποτέλεσε αντικείμενο Πράσινης Βίβλου (COM(2001)68 τελικό)) και θα αποτελέσει στο άμεσο μέλλον αντικείμενο ανακοίνωσης της Επιτροπής.

(3) Οδηγία 84/450/ΕΟΚ του Συμβουλίου της 10ης Σεπτεμβρίου 1984 για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την παραπλανητική διαφήμηση, ΕΕ L 250 της 19.9.1984.

(4) Οδηγία 97/55/ΕΚ του Ευρωπαϊκού Κοινοβουλίου και του Συμβουλίου της 6ης Οκτωβρίου 1997, ΕΕ L 290 της 23.10.1997.